Къэралым и кубокыр къахь
Тверь областым хыхьэ Конаковэ къалэм иджыблагъэ щекIуэкIащ Урысей Федерацэм джиу джитсумкIэ (невазэ) и кубокыр къэхьыным теухуа зэхьэзэхуэ. Абы ехъулIэныгъэшхуэ къыщахьащ Къэбэрдей-Балъкъэрым икIахэм.
Урысей Федерацэм и щIыпIэ псоми къикIат джиу джитсумкIэ къэралым и кубокыр къэхьыным теухуа зэхьэзэхуэм хэтыну. Я хьэлъагъкIэ къапэува псоми абы щытекIуащ Мэш Алимрэ (килограмм 56-м нэс) Урыс Мухьэмэдрэ (килограмм 85-м нэс). Ахэр я хьэрхуэрэгъухэм куэдкIэ ефIэкIащ икIи, УФ-м и кубокым ­къищынэмыщIауэ, зэхьэзэхуэм и дыщэ медалхэмрэ щIыхь тхылъхэмрэ зыIэрагъэхьащ.
Ди щIалэхэм иджыри зэпеуэ зыбжанэ мы гъэм къапэщылъщ. Дохъуэхъу абыхэми ехъулIэныгъэхэр ща­Iэну.

ХЬЭТАУ Ислъам.
